<classify> EKARI 1,750 zimetengwa katika eneo la Kihesa Kilolo mjini Iringa kwa ajili ya kuwezesha uwekezaji wa shughuli mbalimbali, zitakazosaidia kukuza sekta ya utalii mkoani Iringa. Taarifa hiyo ilitolewa juzi na Mkuu wa Mkoa wa Iringa, Ally Hapi wakati wa uzinduzi wa Maonesho ya Nne ya Utalii ya Karibu Kusini, yaliyotumiwa na wakuu wa mikoa ya Nyanda za Juu Kusini kushindana kunadi vivutio mbalimbali vya utalii vilivyoko katika mikoa yao. Maonesho hayo yaliyofanyika kwa mara ya kwanza katika eneo hilo la Kihesa Kilolo kwa ma fanikio makubwa, tofauti na miaka ya nyuma yalipokuwa yakifanyika katika uwanja wa Kichangani mjini Iringa, huandaliwa kwa pamoja baina ya Wizara ya Maliasili na Utalii, mikoa hiyo na wadau wa sekta hiyo. Akitoa taarifa hiyo, Hapi alitoa wito kwa wawekezaji wa ndani na nje kubadili uelekeo na kuelekeza nguvu zao katika mikoa hiyo ya Iringa, Mbeya, Njombe, Songwe, Rukwa na Katavi, akisema ina vivutio vingi vinavyoweza kuvutia uwekezaji katika sekta hiyo na watalii wengi. Akitoa mfano wa Hifadhi ya Ruaha ambayo ni kubwa kuliko zote nchini, mkuu wa mkoa huyo alisema pamoja na ukubwa wake huo ina vitanda vichache vya kulaza wageni.Alisema takwimu zinaonesha ndani ya hifadhi hiyo kuna hoteli ambazo vitanda vyake havizidi 600, huku nje ya hifadhi kukiwa na vitanda visivyozidi 150.Hifadhi ya Ruaha hii leo ikipata wageni wa mkupuo 1,000 haitakuwa na uwezo wa kuwapokea wageni hao na kuwapa huduma ya malazi toshelezi, alisema na kuwaalika wawekezaji wakiwemo wa mikoa ya Kaskazini, kwenda mikoa hiyo na kujenga hoteli za viwango vya kitalii. Akizindua maonesho hayo, Naibu Spika wa Bunge la Tanzania, Dk Tulia Akson alisema pamoja na mikoa hiyo kuhitajika kuwekeza katika sekta hiyo ya huduma za hoteli na ukarimu, inatakiwa kuongeza ubunifu ili kupata watalii watakaoongeza tija katika sekta hiyo ya utalii.Isiwe tu mnataka watalii waje huku kuangalia tembo au simba wanaowaoana Serengeti na hifadhi zingine za Kaskazini, jiongezeni ili mtazamo wa watalii uwe kutembelea vivutio vya kusini kwa wingi zaidi kama ilivyo kaskazini,alisema. Dk Tulia aliuzungumzia utalii wa utamaduni, vyakula, kilimo, misitu na ufugaji kama wa nyuki kuwa unaweza kuchochea idadi ya watalii, wanaoweza kupata shauku ya kutembelea mikoa hiyo ya kusini na kujionea pia aina nyingine za utalii. Ili wadau wa mikoa hiyo wawe pia mabalozi wazuri wa vivutio vyao, aliwahimiza wadau hai kusoma taarifa zake lakini pia kuvitembelea.Awali Naibu Waziri wa Maliasili na Utalii, Constatine Kanyasu alisema biashara ya utalii ni ya ukarimu na usalama na ili ifanikiwe ni lazima itangazwe, vinginevyo hakuna mtalii anayeweza kutembelea hata kama vivutio vyake ni vya kipekee. Alisema wizara imejipanga kuendeleza utalii nchini na kufanya zao la utalii kuwa la kwanza kwa kuingiza fedha za kigeni nchini.Tutaendelea kubuni na kutangaza vyanzo vipya vya utalii visivyofahamika.Mpango huo utaongeza idadi ya watalii na kwa kufanya hivyo mapato pia yataongezeka,alisema Dk Akson.  <topic>: kitaifa 